**Finanšu ministrijas**

**Eiropas Savienības fondu stratēģijas departamenta**

**Publisko investīciju attīstības nodaļas**

**vadītājas vietniecei**

**Annai Puksei**

Rīgā, 2020.gada 18.septembrī

2020/IK-A006

**Par PROVIDUS priekšlikumiem Eiropas Savienības struktūrfondu un Kohēzijas fonda 2021.–2027.gada plānošanas perioda darbības programmas projektam**

Labdien,

Atsaucoties uz aicinājumu Finanšu ministrijas mājaslapā, kā arī Latvijas Pilsoniskās alianses informācijai, Sabiedriskās politikas centrs PROVIDUS sniedz priekšlikumus jaunajam Eiropas Savienības struktūrfondu un Kohēzijas fonda 2021.–2027.gada plānošanas perioda darbības programmas projektam[[1]](#footnote-1).

**Priekšlikumu kopsavilkums**

Mūsu priekšlikumi skar šādus melnraksta punktus: 335., 336., 348., 353. un divas tēmas - diskriminācijas mazināšanas politika un sociāli atbildīgi iepirkumi.

Tāpat PROVIDUS vēlas uzzināt, vai ir kādi iemesli, kādēļ programmas projektā līdz šim ir maz vai vispār nemaz atspoguļoti vairāki tādi pasākumi, kurus Nacionālais attīstības plāns 2021.-2027.gadam paredz finansēt no ES fondiem. Galvenie programmas melnrakstā neatspoguļoti pasākumi ir: 1) valsts pārvaldes spēcināšana; 2) sabiedrisko mediju un informatīvās telpas stiprināšana; 3) aktivitātes, kuras iepriekšējā plānošanas periodā bija saistītas ar Patvēruma, migrācijas un integrācijas fondu (piemēram, latviešu valodas kursi, patvēruma infrastruktūra.)

**Priekšlikumi**

**335.punkts** (par nelabvēlīgākā situācijā esošajiem bezdarbniekiem).

PRIEKŠLIKUMS

Papildināt 335.punktu šādi:

“Tiks izglītoti publisko iepirkumu veicēji par sociāli atbildīga publiskā iepirkuma iespējām - pērkot preces un pakalpojumus, vienlaicīgi izmantojot publiskā iepirkuma procedūras, lai radītu darbvietas, pienācīgus darba apstākļus, sekmētu sociālo un profesionālo iekļautību, kā arī veicinātu labākus darba nosacījumus cilvēkiem ar invaliditāti un nelabvēlīgā situācijā esošiem cilvēkiem. Tāpat sabiedrība tiks informēta par sociāli atbildīga publiskā iepirkuma nozīmi un būtiskumu.”

PRIEKŠLIKUMA PAMATOJUMS

2014.gadā tika pieņemta Eiropas Parlamenta un Padomes Direktīva 2014/24/ES , ar mērķi turpināt ES dalībvalstu iesākto ceļu sociāli atbildīga publiskā iepirkuma prakses nostiprināšanā, aicinot dalībvalstis publiskos iepirkumus veikt sociāli atbildīgā veidā, tādejādi sasniedzot gan tiešos iepirkuma mērķus (iepērkot preces vai pakalpojumus), gan iedarboties uz dažādiem sabiedrībai nozīmīgiem izaicinājumiem. Eiropas Komsija ir uzskaitījusi virkni sociālos apsvērumus, kas var tikt ietekmēti, veicot sociāli atbildīgu publisko iepirkumu: tai skaitā - **nodarbinātības iespēju veicināšana** (piemēram, jauniešu nodarbinātības veicināšana; dzimumu līdzsvara veicināšana (piemēram, darba/ģimenes dzīves līdzsvars, cīņa pret nozaru un profesiju segregāciju un citas aktivitātes); nodarbinātības iespēju veicināšana ilgstoši nenodarbinātiem cilvēkiem un vecākiem strādniekiem; dažādības politikas un nodarbinātības iespējas personām no neaizsargātākajām grupām (piemēram, migrējošajiem darba ņēmējiem, etniskajām mazākumgrupām, reliģiskajām mazākumgrupām, personām ar sliktām sekmēm izglītībā un citiem); nodarbinātības iespēju veicināšana personām ar invaliditāti, tostarp ar iekļaujošu un pieejamu darba vidi).

**336.punkts** (par sociālajiem uzņēmumiem).

PRIEKŠLIKUMS

Papildināt 336.punktu ar šādu teikumu: “Lai sekmētu sociālo uzņēmumu spēju līdzdarboties publiskā iepirkuma izpildē, tiks veicināta sociāli atbildīga publiskā iepirkuma piemērošana praksē, izglītojot un informējot sociālo uzņēmumus un publiskā iepirkuma veicējus par dažādām Publisko iepirkumu likuma iespējām īstenot sociāli atbildīgu publisko iepirkumu praksē”.

PRIEKŠLIKUMA PAMATOJUMS

2014.gadā tika pieņemta Eiropas Parlamenta un Padomes Direktīva 2014/24/ES , ar mērķi turpināt ES dalībvalstu iesākto ceļu sociāli atbildīga publiskā iepirkuma prakses nostiprināšanā, aicinot dalībvalstis publiskos iepirkumus veikt sociāli atbildīgā veidā, tādejādi sasniedzot gan tiešos iepirkuma mērķus (iepērkot preces vai pakalpojumus), gan iedarboties uz dažādiem sabiedrībai nozīmīgiem izaicinājumiem. Eiropas Komsija ir uzskaitījusi virkni sociālos apsvērumus, kas var tikt ietekmēti, veicot sociāli atbildīgu publisko iepirkumu: tai skaitā - sociālās iekļaušanas atbalstīšana un sociālās ekonomikas organizāciju veicināšana, piemēram: vienlīdzīga piekļuve iepirkuma iespējām (…) kooperatīviem, sociāliem uzņēmumiem un bezpeļņas organizācijām (…), atbalsta nodarbinātības veicināšana personām ar invaliditāti, tostarp brīvajā darba tirgū.

**348.punkts** (par vienlīdzīgu iespēju un nediskriminācijas veicināšanu).

PRIEKŠLIKUMS

Piedāvājam papildināt 348.punktu ar šādu teikumu: "Tāpat paredzēta sabiedrības izpratnes par daudzveidību kā resursu palielināšana, stiprinot starpgrupu un starpkultūru komunikācijas prasmes un saziņas intensitāti, dažādības vadību, kā arī diskriminācijas mazināšanu."

PRIEKŠLIKUMA PAMATOJUMS

Šāds punkts iekļauts kā NAP 2021.-2027.gadam rīcības virziens (Nr.408), kā finansēšanas avotu tam paredzot ES fondus.

**353.punkts** (par bijušajiem ieslodzītajiem un resocializāciju).

PRIEKŠLIKUMS.

Papildināt 353.punktu ar šādu tekstu: aiz vārdiem “rokasgrāmatas izstrāde pašvaldību sociālajiem darbiniekiem par darbu ar personām, kuras atbrīvotas no ieslodzījuma vietām” ar tekstu “(tai skaitā par sociāli atbildīga publiskā iepirkuma iespējām, radot darba vietas personām, kuras atbrīvotas no ieslodzījuma vietām).

PAMATOJUMS.

2014.gadā tika pieņemta Eiropas Parlamenta un Padomes Direktīva 2014/24/ES , ar mērķi turpināt ES dalībvalstu iesākto ceļu sociāli atbildīga publiskā iepirkuma prakses nostiprināšanā, aicinot dalībvalstis publiskos iepirkumus veikt sociāli atbildīgā veidā, tādejādi sasniedzot gan tiešos iepirkuma mērķus (iepērkot preces vai pakalpojumus), gan iedarboties uz dažādiem sabiedrībai nozīmīgiem izaicinājumiem. Ārvalstu pieredze liecina, ka publiskā iepirkuma īstenošanā var tikt radītas darba vietas sabiedrībā marginalizētām grupām, tai skaitā nodarbinot publiskā iepirkuma izpildē personas, kuras atbrīvotas no ieslodzījumu vietas[[2]](#footnote-2).

Papildus arī vēršam uzmanību uz to, ka NAP 2021.-2027.gadam paredzēja ES fondus kā vienu no avotiem tiesiskuma rīcības virziena realizēšanai. Šobrīd programmas melnrakstā nav parādīts, kā ES fondi tiks piesaistīti tam, lai īstenotu NAP 426.punktu (tiesiskuma un demokrātiskas valsts apziņas stiprināšana sabiedrībā), NAP 428.punktu (gudra, efektīva un atvērta pārvaldība), kā arī 429.punktu (tiesībaizsardzības sistēmas stiprināšanu).

Tāpat vēršam uzmanību uz to, ka NAP 2021.-2027.gadam paredzēja ES fondus izmantos kā finansējuma avotu sabiedrisko mediju un informatīvās telpas stiprināšanai (NAP 410.punkts), kā arī pagaidām šajā melnrakstā neparādās aktivitātes, kuras līdz šim Latvijā tika finansētas no Patvēruma, migrācijas un integrācijas fonda un kuras būtu svarīgi turpināt arī 2021.-2027.gadā:

1. Latviešu valodas kursi, integrācijas kursi (gan specifiski patvēruma meklētājiem un bēgļiem, gan visiem trešo valstu pilsoņiem kopumā);
2. Socializācijas aktivitātes starp jaunatbraucējiem un vietējiem;
3. Informācijas centrs imigrantiem (konsultācijas, tulku pakalpojumi, jurista pakalpojumi);
4. Patvēruma infrastruktūra.

Lūdzu par šo atzinumu turpmāk sazināties ar mani. Mana kontaktinformācija: +37126729871, iveta.kazoka@providus.lv

Ar cieņu,

Iveta Kažoka

PROVIDUS direktore

1. Publicēts šeit: https://www.fm.gov.lv/lv/sabiedribas\_lidzdaliba/sabiedribas\_lidzdaliba\_par\_es\_jautajumiem/?fbclid=IwAR1v0HsI4FcxGMp-oTRBEn\_9EwwZGk7aO9uNIgnyU7-6lwI-B18jaDAfDjo [↑](#footnote-ref-1)
2. “Making socially responsible public procurement work 71 good practice cases”, pieejams: https://op.europa.eu/en/publication-detail/-/publication/69fc6007-a970-11ea-bb7a-01aa75ed71a1 [↑](#footnote-ref-2)